钦定古今图书集成/明伦汇编/交谊典/第090卷 > 册府元龟 > 《荐韩乂启》杜牧
## 钦定古今图书集成/明伦汇编/交谊典/第090卷 > 册府元龟 > 《荐韩乂启》杜牧

某启。昨日所启，言韩拾遗事，非与韩求衣食救饥寒
也，御史亦岂为救饥寒之官乎？中丞必曰：“大梁奏取，
韩以救饥寒”，何不去？夫幕吏乃古之陪臣，以人为北
面，虽布衣无耻之士，亦宜访其乐与不乐，况有耻之
君子乎？韩以旅寓洛中，非不乐汴也，不甘不告之请
耳。韩及第后，归越中，佐沈公江西宣城。府罢，唐扶中
丞辟于闽中。罢府归，路由建州，妻为元晦同高祖妹，
恶晦为人，不省之。及晦得越，乃弃产避之居常州。殷
俨者，仰韩之道，自闽寄百缣遗之，及门不开书缄而
斥去之。牧比两府同院，但见其廉慎高洁，亦未知其
道。太和八年，自淮南有事至越，见韩居于境上，三亩
宅，两顷田，树蔬钓鱼，惟召名僧为侣，嬉嬉然，无日不
自得也。未尝及身名出处之语，未尝入公府造请与
幕吏宴游，因此不为缙绅所相见礼。萧、高二连帅至，
即日造其庐，询以政事，称“先人梓材，有文学高名，没
于越之府幕，故不愿复为越宾。”及高至许下，厚礼辟
之。其为人也，贞洁芳茂，非其人不与游，非其食不敢
食。萧舍人、考功崔员外，是趋于韩交者，牧复趋于萧、
崔二君子者。即韩之去牧，其间不啻容数十人矣，亦
安得知其贤而言之复不僭乎？伏恐中丞谓韩求官，
以衣食干交朋者，中丞初在宪府，固宜慎选御史，御
史固非救饥寒之官。某久承恩知，但欲荐贤于盛时，
虽至浅陋，亦知不可以交友饥寒，求清秩以干大君
子者。伏恐未审诚恳，故此具陈本末，伏惟照察。谨启。